FI Euroopan unionin virallinen lehti C 292/4

Kuulemismenettelystä vastaavan neuvonantajan loppukertomus (1)

COMP/39.452 – Ikkunoiden ja ikkunaovien helat

2012/C 292/04

Menettely koskee yhdeksän ikkunoiden ja ikkunaovien helojen valmistajan kartellia, jonka tavoitteena oli koordinoida vuosittain hinnankorotuksia Euroopan talousalueen (jäljempänä ’ETA’) laajuisesti vuosina 1999–2007.

TAUSTA

Roto Frank AG haki sakoista vapauttamista tai niiden lieventämistä koskevan tiedonannon mukaisesti vapautusta sakoista, minkä johdosta toimitettiin yllätystarkastuksia heinäkuussa 2007. Tarkastusten jälkeen myös Gretsch-Unitas GmbH ja Mayer & Co Beschläge GmbH hakivat vapautusta sakoista. Komissio myönsi kesäkuussa 2007 Roto Frankille ehdollisen vapautuksen sakoista.

KIRJALLINEN MENETTELY

Väitetiedoksianto

Edellä mainittujen sakoista vapauttamista koskevien hakemusten ja niitä seuranneen tutkimuksen jälkeen komissio antoi 16. kesäkuuta 2010 väitetiedoksiannon, joka toimitettiin yhteensä 14 oikeushenkilölle (2), jotka kuuluivat yhdeksään yritysryhmittymään. Komissio katsoi alustavasti, että yritykset, joille väitetiedoksianto oli osoitettu, olivat osallistuneet SEUT-sopimuksen 101 artiklan ja ETA-sopimuksen 53 artiklan yhtenäiseen ja jatkuvaan rikkomiseen koordinoimalla vuosittain hinnankorotuksia ETA:ssa. Komissio ilmoitti aikovansa tehdä asiassa rikkomista koskevan päätöksen ja määrätä asetuksen (EY) N:o 1/2003 7 ja 23 artiklan mukaisesti sakkoja.

Tutustuminen asiakirja-aineistoon

Väitetiedoksiannon vastaanottajilla oli mahdollisuus tutustua asiakirja-aineistoon CD-ROM-levyllä, joka toimitettiin niille 5. heinäkuuta 2010. Lisäksi ne saivat tutustua yritysten selvityksiin komission tiloissa.

Osapuolina olevat yritykset eivät ole saattaneet tietooni minkäänlaisia ongelmia asiakirja-aineistoon tutustumisessa.

Väitetiedoksiantoon vastaamiselle asetetun määräajan pidentäminen

Väitetiedoksiannon vastaanottajille annettiin alun perin kahdeksan viikkoa aikaa CD-ROM-levyllä olevien asiakirjojen vastaanottamisesta toimittaa väitetiedoksiantoa koskevat kirjalliset huomautuksensa.

Eräät niistä pyysivät määräajan pidentämistä. Osapuolille myönnettiinkin yhdestä kolmeen viikkoon pidennystä niiden esittelemistä perusteluista riippuen. Kolmen viikon pidennys myönnettiin lähinnä komission asiakirja-aineistoon sisältyvien, hakijalle vieraalla kielellä laadittujen asiakirjojen käännättämistä varten.

Kaikki osapuolet vastasivat väitetiedoksiantoon määräajan kuluessa.

Koska Strenger-yhtiön oikeudellinen muoto ja nimi olivat muuttuneet sukupolvenvaihdoksen seurauksena syyskuussa 2010, komissio ilmoitti Strengerille, että päätös osoitetaan uudelle yritykselle, ja antoi Strengerille tilaisuuden ottaa asiaan kantaa.

SUULLINEN KÄSITTELY

Suullinen kuuleminen

Kaikki menettelyn kohteena olevat yritykset käyttivät oikeuttaan tulla kuulluksi suullisessa kuulemisessa, joka järjestettiin 19. lokakuuta 2010.

PÄÄTÖSLUONNOS

Komissio on väitetiedoksiannon vastaanottajien kirjallisten ja suullisten lausuntojen perusteella päättänyt pitää voimassa kaikkia yhdeksää yritysryhmittymää koskevat väitteet. Sen sijaan se on perunut yrityksiin Maco, Fuhr ja Siegenia kuuluvia kolmea oikeushenkilöä koskevat väitteet. Lisäksi se katsoo, että italialainen yritys AGB osallistui rikkomiseen noin kahdeksan kuukautta lyhyemmän ajan kuin aluksi arvioitiin ja että tämä rikkominen koski ainoastaan Italiaa.

Päätösluonnoksessa käsitellään nähdäkseni ainoastaan sellaisia väitteitä, joista osapuolet ovat voineet esittää oman näkemyksensä.

Katson, että kaikkien menettelyyn osallistuneiden oikeutta tulla kuulluksi tässä asiassa on kunnioitettu.

Brysselissä 26 päivänä maaliskuuta 2012. Michael ALBERS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 artiklan mukaisesti (EUVL L 275, 20.10.2011, s. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co. KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr) ja Alban Giacomo SpA (AGB).